SAVONLINNAN KIHLAKUNNANVIRASTON         LAUSUNTO
SYYTTÄJÄOSASTO			          14.9.2005	
Johtava kihlakunnansyyttäjä Pekka Mäkinen		
Tottinkatu 9, 57130  SAVONLINNA
Puh. 010 3627 103, telekopio 010 3627 101	

LAUSUNTO SYYTTÄJÄLAITOKSEN RAKENNE- JA  RESURSSITYÖRYHMÄN LOPPUMIETINTÖÖN

Resurssilaskelmat

Laskelmien laskentaperusteet ovat jossain määrin teoreettisia. Syyttäjien resurssitarve rikosasiain käsittelyssä on riippuvainen paitsi syyttäjän diaarissa olevien asioiden määrästä ja laadusta sekä myös paikallisista erityisolosuhteista. Tällä tarkoitan pitkää maantieteellistä etäisyyttä istuntopaikalle. Savonlinnan kahden syyttäjän yksikössä noin 90 kilometrin etäisyys Heinäveden istuntopaikalle ja 160 kilometrin etäisyys Kuopioon Itä-Suomen hovioikeuteen kuluttavat syyttäjien rikos -ja muiden asioiden hoitamiseen tarkoitettuja resursseja huomattavasti. Liitteessä 4 esitetyt esimerkkilaskelmat ovat sinänsä oikeasuuntaisia.Mietinnön kuvailulehdellä oleva tiivistelmä kertoo sen jo tunnetun tosiseikan, että syyttäjiä on työmäärään nähden liian vähän.

Mietinnössä toimistohenkilökunnan resurssitarve on johdettu syyttäjämäärästä. Kahden syyttäjän yksikössä, johon Savonlinnan syyttäjäyksikkö kuuluu, on liitteessä 8 toimistohenkilökunnan resurrssitarpeeksi saatu nykyisen kahden henkilön sijasta yksi henkilö. Jos tulostavoitteena on, että toimistohenkilökunta valmistelee 30 % haastehakemuksista en pidä tulostavoitteeseen pääsyä kohdaltamme realistisena, kun huomioidaan, että syyttäjän diariimme on esimerkiksi vuonna 2004 tullut lähes 800 uutta asiaa. Eri asia on jos syyttäjien määrää samanaikaisesti lisätään.

Paikallisen syyttäjäntoimen rakenneuudistus

Mietintöön sisältyvä esitys perusteluineen syyttäjäntoimen rakenteen kehittämisestä siten, että muodostetaan 18 syyttäjävirastoa, on kannatettava. Tämän hetkinen vapaaehtoisuuteen perustuva YT-alueyhteistyö ei anna riittäviä takeita alueen toiminnan tehokkuudesta ja resurssien oikeasta  kohdentumisesta. 

Pekka Mäkinen
johtava kihlakunnansyyttäjä